Verejné obstarávanie realizované postupom zadávania zákazky podľa § 58 až 61 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“), výzva v rámci zriadeného dynamického nákupného systému s predmetom

**Zabezpečenie dodávky potravín.**

**SÚŤAŽNÉ PODKLADY**

**k Výzve v rámci zriadeného dynamického nákupného systému (ďalej len „DNS“)**

PREDMET ZÁKAZKY:

**Zabezpečenie dodávok mäsa a mäsových výrobkov pre organizácie BBSK v okrese BS VK ZC - Výzva č. 127**

Banská Bystrica, október 2025

**POKYNY NA VYPRACOVANIE PONUKY A VŠEOBECNÉ INFORMÁCIE.**

## **IDENTIFIKÁCIA VEREJNÉHO OBSTARÁVATEĽA.**

**Verejný obstarávateľ**

**Názov: Centrum zdieľaných služieb BBSK, s.r.o.**

**Sídlo:** Námestie SNP 23, 974 01 Banská Bystrica

**IČO:** 56931654

**Typ verejného obstarávateľa:** verejný obstarávateľ podľa § 7 ods. 1 písm. d) ZVO

**Komunikačné rozhranie:** https://josephine.proebiz.com/sk

**Adresa profilu:** [Vyhľadávanie profilov - ÚVO](https://www.uvo.gov.sk/vyhladavanie/vyhladavanie-profilov/zakazky/221566?cHash=01cdaf6dacbc2f76a7300f7f523be4ee)

**Kontaktná osoba vo veciach**

**Procesu VO:**  Mgr. Anna Gibaľová, špecialistka pre verejné obstarávanie,

CZS BBSK, s.r.o.

**E-mail:** [anna.gibalova@zdielanesluzby.sk](mailto:anna.gibalova@zdielanesluzby.sk)

**Kontakt:** +421 949 006 901

1. **Predmet zákazky**

Predmetom zákazky je dodávka mäsa a mäsových výrobkov pre Tretie osoby Banskobystrického samosprávneho kraja v rámci okresov Banská Štiavnica, Veľký Krtíš, Žarnovica. Predmetom zákazky je dodávka mäsa a mäsových výrobkov v predpokladanom množstve uvedenom v systéme JOSEPHINE.

Predmet zákazky bude dodávaný od nadobudnutia účinnosti zmluvy do uplynutia 12 mesiacov.

Centrum zdieľaných služieb BBSK, s.r.o. ako centrálny verejný obstarávateľ uzavrie rámcovú zmluvu, táto zmluva sa vzťahuje aj na Tretie osoby, Zoznam Tretích osôb tvorí prílohu č. 2 Súťažných podkladov.

**Celková Predpokladaná hodnota zákazky tejto výzvy (v zriadenom DNS) je: 120 000,00 € bez DPH.**

1. **Komplexnosť predmetu zákazky**

Zaradený záujemca predloží ponuku na celý predmet zákazky tak,  ako  je  definovaný v týchto súťažných podkladoch a ich prílohách.

**3. Typ zmluvy**

S úspešným uchádzačom bude uzavretá Rámcová kúpna zmluva, ktorá tvorí prílohu č. 1 týchto súťažných podkladov.

**4. Zdroj finančných prostriedkov**

Predmet zákazky bude financovaný z rozpočtových prostriedkov Tretích osôb.

**5. Podmienky predloženia ponuky – štandardné predloženie (neautomatizované)**

Zaradený záujemca môže predložiť len jednu ponuku. Zaradený záujemca predkladá ponuku v elektronickej podobe v lehote na predkladanie ponúk podľa požiadaviek uvedených v týchto súťažných podkladoch.

Záujemca vypĺňa ponuku do importného excel súboru, a musí takto pripravenú ponuku vlastným zásahom odoslať / predložiť v lehote na predkladanie ponúk.

„V predloženej ponuke prostredníctvom systému JOSEPHINE musia byť pripojené požadované elektronicky podpísané doklady (doporučený formát je PDF) a v elektronickom systéme musí byť naimportovaná ponuka uchádzača.“

**V prípade, že zaradený záujemca predloží listinnú ponuku, verejný obstarávateľ na ňu nebude prihliadať.**

**6. Jazyk ponuky**

Zaradený záujemca predkladá ponuku v slovenskom alebo českom jazyku. Ak je jej súčasťou doklad alebo dokument vyhotovený v cudzom jazyku, predkladá sa spolu s jeho úradným prekladom do slovenčiny; to neplatí pre doklady a dokumenty vyhotovené v českom jazyku. Ponuka musí byť predložená v čitateľnej a reprodukovateľnej podobe.

**7. Predkladanie a obsah ponuky**

Ponuky sa budú predkladať elektronicky v zmysle § 49 ods. 1 písm. a) ZVO do systému JOSEPHINE, umiestnenom na webovej adrese https://josephine.proebiz.com.

Predkladanie ponúk je umožnené iba autentifikovaným zaradeným záujemcom do daného zriadeného Dynamického nákupného systému. Zaradený záujemca sa prihlasuje do systému pomocou eID alebo svojich hesiel, ktoré nadobudol v rámci autentifikačného procesu.

Autentifikovaný zaradený záujemca bude predkladať ponuku prostredníctvom KATALÓGU: **Karta Ponuky a žiadosti/Stiahnuť vzor importu cien/Vložiť súbor import cien.**

V predloženej ponuke prostredníctvom systému JOSEPHINE musia byť pripojené požadované doklady a dokumenty tvoriace obsah ponuky, požadované v týchto súťažných podkladoch, ktoré musia byť k termínu predloženia ponuky platné a aktuálne.

Zaradeným záujemcom navrhovaná cena položky verejného obstarávania musí byť uvedená na 2 desatinné miesta v EUR s DPH a vložená do systému JOSEPHINE.

**Uchádzač predloží ponuku v rámci súboru položiek v rámci súboru okresov BS VK ZC.** Uchádzač vyplní merné ceny jednotiek jednotlivých položiek (bez DPH aj s DPH) v systéme JOSEPHINE pre súbor organizácií v súbore okresov **BS VK ZC**. Uchádzač k jednotlivým položkám nahrá príslušný obrázok ponúkaného produktu. Uchádzač uvedie presný názov/označenie ponúkaného tovaru (bez skratiek). Uchádzač uvedie ceny merných jednotiek ako aj cenu za 1 kus výrobku.

**Ponuka bude obsahovať:**

* **Katalóg s cenami merných jednotiek a špecifikáciou Tovaru / EXCEL SÚBOR, v ktorom budú vyplnené ceny, názvy položiek (bez skratiek), parametre a obrázok, resp. URL ponúkaného tovaru.**

**8. Lehota na predkladanie ponúk**

**Ponuky musia byť doručené v lehote uvedenej v systéme JOSEPHINE v časti „Termíny“.**

UPOZORNENIE

Ponuku môže predložiť len ten hospodársky subjekt, ktorý bol v čase vyhlásenia zákazky zaradený v dynamickom nákupnom systéme.

Ponuka zaradeného záujemcu predložená po uplynutí lehoty na predkladanie ponúk sa elektronicky neotvorí, čo znamená, že nebude zaradená do vyhodnocovania. Z uvedeného dôvodu verejný obstarávateľ odporúča, aby zaradení záujemcovia nečakali s predložením ponuky na posledné okamihy pred uplynutím lehoty na predkladanie ponúk a aby svoju ponuku predložili s dostatočným časovým predstihom.

**9. Platnosť (viazanosť) ponuky**

Nevyžaduje sa.

**10. Zábezpeka ponuky**

Nevyžaduje sa.

**11. Doplnenie, zmena a odvolanie ponuky**

Zaradený záujemca môže predloženú ponuku doplniť, zmeniť alebo odvolať do uplynutia lehoty na predkladanie ponúk. Doplnenie alebo zmenu ponuky je možné vykonať prostredníctvom funkcionality webovej aplikácie JOSEPHINE v primeranej lehote pred uplynutím lehoty na predkladanie ponúk. Zaradený záujemca pri zmene a odvolaní ponuky postupuje obdobne ako pri vložení prvotnej ponuky (kliknutím na tlačidlo ,,Stiahnuť ponuku“ a predložením novej ponuky).

**12. Náklady na ponuku**

Všetky výdavky spojené s prípravou a predložením ponuky znáša zaradený záujemca bez akéhokoľvek finančného alebo iného nároku voči verejnému obstarávateľovi, a to aj v prípade, že verejný obstarávateľ neprijme ani jednu z predložených ponúk alebo zruší postup zadávania zákazky.

**13. Variantné riešenie**

Neumožňuje sa predložiť variantné riešenie. Ak súčasťou ponuky bude aj variantné riešenie, nebude zaradené do vyhodnotenia a bude sa naň hľadieť akoby nebolo predložené. Vyhodnotené budú iba požadované riešenia.

**14. Predkladanie žiadostí o súťažné podklady**

Zaradený záujemca nebude žiadať o súťažné podklady, nakoľko tieto mu budú sprístupnené cez webovú aplikáciu JOSEPHINE. V profile verejného obstarávateľa na stránke Úradu pre verejné obstarávanie sa nachádza link na tieto podklady. Všetky vysvetlenia a prípadné úpravy budú tiež zverejnené vo webovej aplikácií JOSEPHINE.

**15. Podmienky zrušenia použitého postupu zadávania zákazky**

Verejný obstarávateľ môže zrušiť použitý postup zadávania zákazky podľa príslušných ustanovení ZVO. Verejný obstarávateľ si vyhradzuje právo zrušiť postup zadávania zákazky, ak cena za celý predmet zákazky bude vyššia ako predpokladaná hodnota zákazky.

**16. Komunikácia a vysvetlenie**

Verejný obstarávateľ bude pri komunikácii so zaradenými záujemcami postupovať v zmysle § 20 ZVO prostredníctvom komunikačného rozhrania systému JOSEPHINE, tento spôsob komunikácie sa týka akejkoľvek komunikácie a podaní medzi verejným obstarávateľom a zaradenými záujemcami počas celého procesu verejného obstarávania.

**Pravidlá pre doručovanie** – zásielka sa považuje za doručenú zaradenému záujemcovi, ak jej adresát bude mať objektívnu možnosť oboznámiť sa s jej obsahom, t. j. akonáhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE, a to v súlade s funkcionalitou systému.

Ak je odosielateľom zásielky verejný obstarávateľ, tak zaradenému záujemcovi bude na ním určený kontaktný email (zadaný pri registrácii do systému JOSEPHINE) bezodkladne odoslaná informácia, že k predmetnej zákazke existuje nová zásielka/správa. Zaradený záujemca sa prihlási do systému a v komunikačnom rozhraní zákazky bude mať zobrazený obsah komunikácie – zásielky, správy. Zaradený záujemca si môže v komunikačnom rozhraní zobraziť celú históriu o svojej komunikácii s verejným obstarávateľom.

Ak je odosielateľom informácie zaradený záujemca, tak po prihlásení do systému a predmetnej zákazky môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.

Verejný obstarávateľ umožňuje zaradeným záujemcom neobmedzený a priamy prístup elektronickými prostriedkami k súťažným podkladom a k prípadným všetkým doplňujúcim podkladom. Súťažné podklady a prípadné vysvetlenie alebo doplnenie súťažných podkladov alebo vysvetlenie požiadaviek uvedených vo výzve na predkladanie ponúk, podmienok účasti vo verejnom obstarávaní, informatívneho dokumentu alebo inej sprievodnej dokumentácie budú verejným obstarávateľom zverejnené ako elektronické dokumenty v profile verejného obstarávateľa formou odkazu na systém JOSEPHINE.

**17. Vysvetlenie súťažných podkladov**

Adresa stránky, kde je možný prístup k dokumentácii verejného obstarávania je: https://josephine.proebiz.com/.

V prípade nejasností alebo potreby objasnenia požiadaviek a podmienok účasti vo verejnom obstarávaní, uvedených v oznámení o vyhlásení verejného obstarávania a/alebo v súťažných podkladoch, v inej sprievodnej dokumentácii a/alebo iných dokumentoch poskytnutých verejným obstarávateľom v lehote na predkladanie ponúk, môže ktorýkoľvek zo záujemcov alebo zaradených záujemcov požiadať prostredníctvom komunikačného rozhrania systému JOSEPHINE.

Verejný obstarávateľ poskytuje vysvetlenie informácií potrebných na vypracovanie ponuky alebo na preukázanie splnenia podmienok účasti všetkým zaradeným záujemcom, ktorí sú mu známi prostredníctvom komunikačného rozhrania systému JOSEPHINE. Na tomto mieste budú dostupné všetky informácie potrebné na vypracovanie ponuky.

Podania a dokumenty súvisiace s uplatnením námietok sa riadia pravidlami podľa § 170 a nasl. ZVO.

Všeobecné informácie k webovej aplikácií JOSEPHINE

JOSEPHINE je na účely tohto verejného obstarávania softvér pre elektronizáciu zadávania verejných zákaziek. JOSEPHINE je webová aplikácia na doméne https://josephine.proebiz.com/.

Na bezproblémové používanie systému JOSEPHINE je nutné používať jeden z podporovaných internetových prehliadačov:

* Mozilla Firefox verzia 13.0 a vyššia alebo
* Google Chrome.
* Microsoft Edge.

Záujemca môže požiadať o vysvetlenie informácií uvedených v súťažných podkladoch alebo v inej sprievodnej dokumentácii prostredníctvom komunikačného rozhrania systému JOSEPHINE podľa vyššie uvedených pravidiel komunikácie. Vysvetlenie informácií uvedených v súťažných podkladoch alebo v inej sprievodnej dokumentácii, verejný obstarávateľ bezodkladne oznámi všetkým záujemcom, najneskôr však šesť dní pred uplynutím lehoty na predkladanie ponúk za predpokladu, že o vysvetlenie sa požiada dostatočne vopred.

Odpoveď na žiadosť o vysvetlenie bude uverejnená vo webovej aplikácií JOSEPHINE pri dokumentoch k tejto zákazke. Odpoveď na žiadosť o vysvetlenie sa bude považovať za doručenú okamihom uverejnenia vo webovej aplikácií JOSEPHINE. Verejný obstarávateľ o jeho uverejnení odošle správu všetkým známym záujemcom v deň uverejnenia.

Verejný obstarávateľ primerane predĺži lehotu na predkladanie ponúk, ak

- vysvetlenie informácií potrebných na vypracovanie ponuky nie je poskytnuté v lehote podľa tohto bodu aj napriek tomu, že bolo vyžiadané dostatočne vopred alebo

- v dokumentoch potrebných na vypracovanie ponuky vykoná podstatnú zmenu.

Verejný obstarávateľ, ak je to nevyhnutné, môže doplniť informácie uvedené v súťažných podkladoch kedykoľvek počas lehoty na predkladanie ponúk v rámci zriadeného DNS.

**18. Spôsob určenia ceny**

Uchádzač stanoví svoju cenu jednotlivých položiek na základe svojho slobodného rozhodnutia.

**Verejný obstarávateľ považuje uchádzačom stanovenú cenu za cenu konečnú, v ktorej uchádzač započítal všetky svoje náklady súvisiace s dodaním predmetu zákazky v požadovanej kvalite, podľa zmluvných podmienok. Záujemca je pred predložením svojej ponuky povinný vziať do úvahy všetko, čo je nevyhnuté na úplné a riadne plnenie zmluvy, pričom do svojich cien zahrnie všetky náklady spojené s plnením predmetu zákazky.**

**19. Otváranie ponúk (ku konkrétnej výzve)**

Otváranie ponúk sa uskutoční elektronicky po uplynutí lehoty na predkladanie ponúk**.**

V zmysle § 61 ods. 4 ZVO otváranie ponúk je neverejné. Údaje z otvárania ponúk verejný obstarávateľ nezverejňuje a neposiela uchádzačom ani zápisnicu z otvárania ponúk.

**20. Vyhodnotenie ponúk**

V zmysle § 61 ods. 5 ZVO verejný obstarávateľ rozhodol, že vyhodnotenie ponúk z hľadiska splnenia požiadaviek na predmet zákazky sa uskutoční po vyhodnotení ponúk na základe kritérií na vyhodnotenie ponúk.

Ponuky sa budú vyhodnocovať v zmysle § 53 ods. 1 ZVO. Verejný obstarávateľ vyhodnotí ponuku uchádzača z hľadiska splnenia požiadaviek verejného obstarávateľa na predmet zákazky, a to vo vzťahu k uchádzačovi, ktorého ponuka sa umiestnila na 1. mieste z hľadiska plnenia kritéria.

Ak verejný obstarávateľ identifikuje nezrovnalosti alebo nejasnosti v informáciách alebo dôkazoch, ktoré uchádzač poskytol, písomne požiada o vysvetlenie ponuky a ak je to potrebné aj o predloženie dôkazov. Vysvetlením ponuky nemôže dôjsť k jej zmene. Za zmenu ponuky sa nepovažuje odstránenie zrejmých chýb v písaní a počítaní.

Verejný obstarávateľ bezodkladne prostredníctvom komunikačného rozhrania systému JOSEPHINE upovedomí uchádzača, že bol vylúčený alebo že jeho ponuka bola vylúčená s uvedením dôvodu a lehoty, v ktorej môže byť doručená námietka.

**21. Kritériá na vyhodnotenie ponúk a pravidlá ich uplatnenia**

Ponuky budú vyhodnocované na základe **najnižšej celkovej ceny súboru položiek s DPH (teda najnižšia celková cena za predpokladané množstvo súboru položiek /s DPH/)**. Vyplnená celková cena v EUR s DPH, ktorá je výsledkom vyplnenia katalógu je zhodná s vyplnenou celkovou cenou s DPH uvedenou v systéme JOSEPHINE. Cena musí byť uvedená v EUR s DPH a **zaokrúhlená najviac na 2 desatinné miesta**.

**22. Informácia o výsledku vyhodnotenia ponúk a uzavretie zmluvy**

Verejný obstarávateľ zašle v súlade s § 55 ZVO informáciu o výsledku vyhodnotenia ponúk.

Verejný obstarávateľ apeluje na uchádzačov, aby pristúpili zodpovedne k poskytnutiu súčinnosti k podpisu zmluvy, najmä aby včas zabezpečili registráciu do Registra partnerov verejného sektora (podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov“)), resp. overili registráciu v Registri partnerov verejného sektora podľa § 22 zákona o registri partnerov, a to vo vzťahu k sebe ako zmluvnej strane a zároveň vo vzťahu k subdodávateľom, na ktorých sa táto povinnosť vzťahuje podľa zákona o registri partnerov.

**23. Súčinnosť a uzavretie zmluvy**

Verejný obstarávateľ uzatvorí zmluvu **s úspešným uchádzačom** postupom podľa § 56 ZVO, pričom lehota podľa § 56 ods. 2 ZVO sa v zmysle § 56 ods. 2 písm. d) ZVO neaplikuje. Uzavretá zmluva nesmie byť v rozpore so súťažnými podkladmi a s ponukou predloženou úspešným uchádzačom. Úspešný uchádzač, jeho subdodávatelia podľa § 11 ods. 1 ZVO a jeho osoby sú povinní na účely poskytnutia riadnej súčinnosti potrebnej na uzavretie zmluvy mať v registri partnerov verejného sektora zapísaných konečných užívateľov výhod.

Verejný obstarávateľ požaduje od úspešného uchádzača (predávajúceho), aby predložil verejnému obstarávateľovi v lehote **do 10 pracovných dní odo dňa doručenia písomnej výzvy** na poskytnutie súčinnosti nasledovné dokumenty:

**Elektronicky podpísanú Rámcovú kúpnu zmluvu (Príloha č. 1 SP), vrátane nasledovných príloh:**

* + - * **Katalóg s cenami merných jednotiek a špecifikáciou Tovaru (Príloha č. 1 Rámcovej kúpnej zmluvy);**
      * **Čestné vyhlásenie k uplatňovaniu medzinárodných sankcií (Príloha č. 2 Rámcovej kúpnej zmluvy);**
      * **Katalóg obrazovej dokumentácie (obrázkov) alebo odkazov (URL) ponúknutých produktov, ktoré boli vložené do ponuky;**
      * **Zoznam subdodávateľov/Čestné prehlásenie, že Predávajúci nevyužije žiadnych subdodávateľov (Príloha č. 3 Rámcovej kúpnej zmluvy).** (Zoznam všetkých subdodávateľov  s uvedením jeho identifikačných údajov, podielu a predmetu subdodávky a údajov o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia, resp. čestné vyhlásenie o nevyužití subdodávateľov. V prípade využitia subdodávateľov, každý subdodávateľ zároveň musí mať oprávnenie na príslušné plnenie predmetu zákazky podľa § 32 ods. 1 písm. e) ZVO a musí byť zapísaný v Registri partnerov verejného sektora, ak zákon pre takéhoto subdodávateľa tento zápis vyžaduje.)

**Vyššie uvedené dokumenty je potrebné predložiť elektronicky jednak 1/ prostredníctvom komunikačného rozhrania systému JOSEPHINE, a súčasne aj 2/ ich zaslaním prostredníctvom elektronickej pošty na adresu:** [**info@zdielanesluzby.sk**](mailto:info@zdielanesluzby.sk)

**Všetky dokumenty musia byť predložené výlučne vo forme  ELEKTRONICKY PODPÍSANÝCH súborov, autorizovaných s použitím kvalifikovaného elektronického podpisu osoby/osôb, oprávnenej/oprávnených konať v mene úspešného uchádzača.**

Nepredloženie dokladov a dokumentov bude verejný obstarávateľ považovať za porušenie povinnosti úspešného uchádzača poskytnúť verejnému obstarávateľovi riadnu súčinnosť potrebnú na uzavretie zmluvy v zmysle § 56 ods. 8 ZVO.

**24. Záverečné ustanovenia**

Verejný obstarávateľ bude pri uskutočňovaní tohto postupu zadávania zákazky postupovať v súlade so ZVO, prípadne inými všeobecne záväznými právnymi predpismi. Všetky ostatné informácie, úkony a lehoty sa nachádzajú v ZVO.

**25. Prílohy**

Prílohami k týmto súťažným podkladom sú:

- Príloha č. 1: Rámcová kúpna zmluva

- Príloha č. 2: Zoznam tretích osôb

- Príloha č. 3: Čestné vyhlásenie k uplatňovaniu medzinárodných sankcií